[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 9.6.2006

KOM(2006) 285 endelig

RAPPORT FRA KOMMISSIONEN TIL RÅDET OG EUROPA-PARLAMENTET

om gennemførelsen af forordning (EF) nr. 2792/1999 som ændret ved Rådets forordning (EF) nr. 485/2005 af 16. marts 2005 for så vidt angår en specifik foranstaltning til overførsel af fartøjer til lande ramt af tsunamien i 2004

RESUMÉ

Den 16. marts 2005 vedtog Rådet enstemmigt forordning (EF) nr. 485/2005 om ændring af forordning (EF) nr. 2792/1999 for så vidt angår en specifik foranstaltning til overførsel af fartøjer til lande ramt af tsunamien i 2004 .

Denne rapport, der er udarbejdet efter artikel 18b, stk. 2, i den ændrede forordning (EF) nr. 2792/1999, hvorefter Kommissionen skal forelægge Europa-Parlamentet og Rådet en rapport om overførsel af fartøjer på basis af oplysninger fra medlemsstaterne, nævner, at medlemsstaterne ikke har konstateret nogen mulighed for overførsel af fartøjer. De årsager, som medlemsstaterne angiver i deres svar på Kommissionens anmodninger om oplysninger, er, at der ikke har været nogen passende fartøjer til rådighed blandt de fartøjer, der skal oplægges, at der ikke var planlagt nogen oplægning, og at incitamenterne til overførsel af fartøjer ikke har været tilstrækkeligt attraktive.

Derfor vil der ikke blive overført noget fartøj inden den i forordningen angivne frist, nemlig den 30. juni 2006. Denne rapport kan betragtes som både den første og sidste rapport, der er udarbejdet efter artikel 18b, stk. 2, i den ændrede forordning (EF) nr. 2792/1999.

RAPPORT FRA KOMMISSIONEN TIL RÅDET OG EUROPA-PARLAMENTET

om gennemførelsen af forordning (EF) nr. 2792/1999 som ændret ved Rådets forordning (EF) nr. 485/2005 af 16. marts 2005 for så vidt angår en specifik foranstaltning til overførsel af fartøjer til lande ramt af tsunamien i 2004

Denne rapport er udarbejdet efter artikel 18b, stk. 2, i forordning (EF) nr. 2792/1999 som ændret ved Rådets forordning (EF) nr. 485/2005 for så vidt angår en specifik foranstaltning til overførsel af fartøjer til lande ramt af tsunamien i 2004 .

Denne forordning, som blev enstemmigt vedtaget af Rådet, udvider muligheden for at trække fiskerfartøjer ud af EF-fiskerflåden med offentlig støtte til også at gælde for fartøjer, der kan overføres til de lande, som blev ramt af tsunamien, til gavn for de berørte fiskersamfund.

For at de behov, som FAO har identificeret, og tredjelandenes anmodninger kan opfyldes gennem udbuddet af fartøjer i medlemsstaterne, har Kommissionen sendt et spørgeskema til de berørte tredjelande. I spørgeskemaet blev der mindet om de i forordningen angivne begrænsninger vedrørende de fartøjer, der kan overføres. Samtidig anmodede Kommissionen medlemsstaterne om at oplyse om størrelsen af det potentielle udbud af fartøjer.

Sri Lanka anmodede om 120 oplagte fartøjer med en længde overalt på 9-12 meter. Kommissionen underrettede medlemsstaterne om denne anmodning, og den har ved adskillige lejligheder mindet dem om fristen til senest den 30. september 2005 at rapportere om sådanne overførsler i henhold til artikel 18b, stk. 1, i den ændrede forordning (EF) nr. 2792/1999 (det finansielle instrument til udvikling af fiskeriet - FIUF).

Medlemsstaterne har ansvaret for oplægning af fartøjer inden for de programmer, der er vedtaget under FIUF-forordningen.

Alle 20 medlemsstater med en kystlinje og havfiskeri har meddelt Kommissionen, at de ikke har konstateret nogen mulighed for at overføre fartøjer under den ændrede FIUF-forordning.

De af medlemsstaterne anførte årsager var, at der ikke har været nogen passende fartøjer til rådighed blandt de fartøjer, der skal oplægges, at der ikke var planlagt nogen oplægning, eller at incitamenterne til overførsel af fartøjer ikke har været tilstrækkeligt attraktive.

Da der ikke vil ske nogen overførsel af fartøjer inden for den i forordningen angivne frist, nemlig den 30. juni 2006, kan denne rapport også betragtes som den sidste rapport i henhold til artikel 18b, stk. 2, i den ændrede FIUF-forordning.